Det er noget af en pille, som Lundbeck-ansatte i København må sluge i dag: 300 medarbejdere står til at miste deres job.

Det har deres øverste chef, Kåre Schultz, meddelt efter en præsentation af et skidt halvårsregnskab, der viser et underskud på 3.906 millioner kroner.

Læs også : Lundbeck: 300 af stillingerne skal findes i Danmark

Det er det første regnskab, som den nye administrerende direktør har ansvaret for. Kåre Schultz har nemlig blot været i Lundbeck siden 20. maj i år.

Og hans genopretningsplan er ikke til at tage fejl af: Cirka hver 6. medarbejder vil modtage en fyreseddel, fordi deres stilling bliver nedlagt.

De 300 altså i Lundbecks hovedsæde i Valby i København – de øvrige 600 i andre lande.

Fik tilnavnet Hard-Kåre

Den kontante udmelding kommer ikke bag på DRs erhvervsanalytiker Thomas G. Svaneborg.

- Normalt plejer en ny topchef og regeringschef at få 100 dage til at finde ud af, hvordan han eller hun vil føre sine visioner ud i praksis. Kåre Schultz har kun haft brug for lidt mere end 90 dage, og dermed afslører han også, hvorfor han i Novo fik tilnavnet Hard-Kåre, siger Thomas G. Svaneborg og henviser til, at Kåre Schultz netop kommer fra en topstilling i Novo Nordisk.

Kåre Schultz Kåre Schultz er født i 1961

Han fik arbejde som økonom i Novo Nordisk i 1989 og blev senere viceadministrerende direktør, populært sagt kronprins, i Novo Nordisk. Men i maj i år sagde han sit job op i Novo som konsekvens af, at hans stilling ville blive nedlagt.

Ugen efter fik han jobbet som øverste chef i Lundbeck.

Kåre Schultz er gift og har tre børn.

Kronprins Kåre missede tronen

Her var han udset som kronprins og stod altså til at skulle ”arve” den øverste chefstilling.

Men da bestyrelsen bad Lars Rebien Sørensen om at blive på posten somadministrerende direktør helt til 2019, ville Kåre Schultz ikke ende som "den evige nummer to", hvorfor han sagde op og hans kronprins-job som viceadministerende direktør blev nedlagt i maj.

Derefter gik der blot en uge, så kunne Kåre Schultz kalde sig administrerende direktør i Lundbeck.

Læs også : Novo-kronprins sætter sig i chefstol i Lundbeck

En stilling, der i øvrigt havde været ledig siden november, hvor Ulf Wiinberg måtte forlade den efter at have forbrudt sig mod virksomhedens aktie-regler.

For store omkostninger

Nu har Kåre Schultz altså svunget sparekniven i netop Lundbeck.

- Dagens udspil fra hans hånd er en af de mest markante direktør-ankomster, jeg har set i en børsnoteret dansk virksomhed de seneste 10 år. I medicinalbranchen har det længe været en udbredt holdning, at Lundbecks omkostningsniveau var for stort, og det har Kåre Schultz sikkert også bemærket i sin tid hos Novo, så han har fra dag ét vidst, at der var et stort besparelsespotentiale i hans nye job, forklarer Thomas G. Svaneborg.

Kort om Lundbeck Lundbeck er en dansk medicinfirma, der primært udvikler og sælger medicin mod depression, alzheimers og skitzofreni

Lundbeck blev grundlagt i 1915 og har hovedsæde i Valby

Virksomheden har godt 6.000 ansatte i 57 lande Kilde: Lundbeck

Han peger på, at dagens melding sikkert er noget, som investorerne er glade for på kort sigt, men at den også er med til at øge forventningerne om et mere profitabelt Lundbeck på længere sigt.

- Dermed øger Kåre Schultz med dagens udmelding kun presset på sig selv, vurderer erhvervsanalytikeren.

En bulldozer gennem Lundbeck